b'\n_START_ARTICLE_\nJogailos universitetas\n_START_SECTION_\nIstorija\n_START_PARAGRAPH_\n1364 m. gegu\xc5\xbe\xc4\x97s 12 d. pagal Padujos ir Bolonijos universitet\xc5\xb3 model\xc4\xaf Kazimieras III Didysis \xc4\xafk\xc5\xabr\xc4\x97 Krokuvos akademij\xc4\x85. Veik\xc4\x97 3 fakultetai: Laisv\xc5\xb3j\xc5\xb3 men\xc5\xb3, Medicinos ir Teis\xc4\x97s. 1400 m. liepos 26 d. Jogaila reformavo akademij\xc4\x85 pagal Sorbonos model\xc4\xaf, \xc4\xafkurtas Teologijos fakultetas. 1780 m. akademija reformuota \xc4\xaf Karali\xc5\xa1k\xc4\x85j\xc4\x85 vyriausi\xc4\x85j\xc4\x85 mokykl\xc4\x85, prad\xc4\x97ti d\xc4\x97styti gamtos ir tikslieji mokslai; d\xc4\x97stom\xc4\x85j\xc4\x85 lotyn\xc5\xb3 kalb\xc4\x85 pakeit\xc4\x97 lenk\xc5\xb3 kalba. Nuo 1817 m. veikia dabartiniu pavadinimu. Universitetas ypa\xc4\x8d klest\xc4\x97jo XVI a. prad\xc5\xbeioje, kai jame studijavo Mikalojus Kopernikas ir kt., bei XIX a. \xe2\x80\x93 XX a. prad\xc5\xbeioje. 1939-1944 m. buvo u\xc5\xbedarytas.\n_START_SECTION_\nVeikla\n_START_PARAGRAPH_\nVeikia 14 fakultet\xc5\xb3: Biologijos ir geografijos, Biotechnologij\xc5\xb3, Chemijos, Farmacijos, Filologijos, Filosofijos, Fizikos, astronomijos ir taikomosios informatikos, Istorijos, Matematikos ir informatikos, Medicinos, Sveikatos apsaugos, Tarptautini\xc5\xb3 santyki\xc5\xb3 ir politini\xc5\xb3 moksl\xc5\xb3, Teis\xc4\x97s ir administravimo, Vadybos ir socialin\xc4\x97s komunikacijos. Universitetui priklauso viena seniausi\xc5\xb3 Lenkijoje Jogailos universiteto biblioteka, Krokuvos observatorija, \xc4\xafkurta 1879 m. XIX a. viduryje joje buvo sudarytas 62 530 \xc5\xbevaig\xc5\xbed\xc5\xbei\xc5\xb3 katalogas. Turi universiteto istorijos, Farmacijos, Medicinos istorijos, Zoologijos, Botanikos, Geologijos, Antropologijos muziejus. Leid\xc5\xbeiamas keliolikos serij\xc5\xb3 \xe2\x80\x9eZeszyty Naukowe Uniwersytetu Jagiello\xc5\x84skiego\xe2\x80\x9c. 2008 m. mok\xc4\x97si 45 908 studentai, dirbo 6 847 d\xc4\x97stytojai, i\xc5\xa1 j\xc5\xb3 496 profesoriai.\n_START_SECTION_\nKrokuvos universitetas ir Lietuva\n_START_PARAGRAPH_\nNuo XV a. pr. Krokuvos universitete studijavo Lietuvos didik\xc5\xb3 vaik\xc5\xb3, apie 1400 m. \xc4\xafsteigta lietuvi\xc5\xb3 student\xc5\xb3 bursa. Lietuvos didikai r\xc4\x97m\xc4\x97 universitet\xc4\x85 materialiai. 1401 m. antruoju universiteto rektoriumi i\xc5\xa1rinktas Jonas Vaidutis (apie 1365-1422 m.), Butauto s\xc5\xabnus._NEWLINE_Nuo 1401 m. universitete studijavo apie 188 lietuviai. 1442-1492 m. i\xc5\xa1 Krokuvos \xc4\xaf Lietuv\xc4\x85 gr\xc4\xaf\xc5\xbeo 40 bakalaur\xc5\xb3, 13 magistr\xc5\xb3, 2 mokslo daktarai. 1500\xe2\x80\x931588 m. Krokuvoje mok\xc4\x97si apie 168 studentus i\xc5\xa1 Lietuvos._NEWLINE_Po Antrojo pasaulinio karo universitetas prad\xc4\x97jo bendradarbiauti su Vilniaus universitetu, atk\xc5\xabrus Lietuvos nepriklausomyb\xc4\x99 \xe2\x80\x93 su Vytauto Did\xc5\xbeiojo universitetu, \xc5\xa0iauli\xc5\xb3 universitetu, Klaip\xc4\x97dos universitetu.'